Pohjanmaan villieläinhoitolassa (siirryt toiseen palveluun)Mustasaaressa eletään kiireisiä viikkoja. Yrittäjä Markku Harjun päivästä suuri osa kuluu neljän, pian viiden, rusakonpoikasen hoitamiseen ja hengissä pitämiseen.

– Rusakot vaativat erikoisruokaa ja erikoiskäsittelyä ympäri vuorokauden, Harju sanoo.

"Pitää nähdä eikä olettaa"

Kevät on luonnoneläinten lisääntymisaikaa – ja villieläinhoitolalle kiirettä. Luonnossa ihmiset törmäävät avuttomilta vaikuttaviin poikasiin ja huolestuvat. Todellisuudessa eläimillä on harvoin oikeasti hätä.

– Jos löytyy kuollut rusakko tai lintu, jolla on poikasia vieressä, voi sanoa, että ne ovat orpoja, mutta muuten niillä on kyllä emo jossain. Ja emo tulee ruokkimaan ne maahan, vaikka ne siellä taapertavatkin, Markku Harju sanoo.

Harju muistuttaa, että oletus poikasen orpoudesta ei riitä syyksi siihen, että ihminen ottaa sen hoitoonsa.

– Pitää nähdä eikä olettaa, Harju sanoo. Hän kertoo tuoreesta tapauksesta, jossa hirvenvasa vaikutti orvolta, mutta kun odoteltiin seuraavaan aamuun ja sen annettiin olla rauhassa, emohirven nähtiin hakevan vasa mukaansa.

– Ihmisen tarkkailuaika on usein korkeintaan viisi minuuttia, ja sitten ollaan varmoja, että poikanen on orpo. Oikeasti puhutaan tunneista tai vuorokaudesta.

Tarkkaileminen on myös tehtävä tarpeeksi kaukaa. Muutaman metrin päässä odottelu ei rauhoita eläinäitiä.

– Kiikarit on keksitty. Minkään poikasen emo ei tule, jos ihminen seisoo kolmen metrin päässä, Harju sanoo.

Jos ei ole pakko, ei kosketa

Vanha opetus siitä, että maassa olevaan poikaseen ei pitäisi käsin koskea, pitää paikkansa edelleen. Eläinlapsille hajuttomuus on suoja petoja vastaan, eivätkä emotkaan tykkää, jos lapsissa on ihmisen haju. Eikä kyse ole vain käsistä tarttuvasta hajusta. Kumihanskat ja muutkin välineet haisevat.

– Jos ottaisi vaikka ruohoa tai sammalta niin, että ei koske niiden pintaan, ja sitten siirtäisi poikasta vähän matkaa. Luonnossa on luonnon haju ja sillä pitää toimittaa eläin turvaan, jos on pakko, Markku Harju sanoo.

Ja jos ei ole pakko, ei kosketa.

– Hajuttomuus on näille ehdoton edellytys.

Pohjanmaan villieläinhoitolassa on tällä hetkellä hoidettavana neljä rusakonpoikasta, jotka löydettiin Vaasan Keskuskoululta. Nordic Wildlife Care

Asiantuntijoilta apua

Helsingin eläinsuojeluyhdistys HESY (siirryt toiseen palveluun)muistuttaa, että ihmisen hoidossa eläimelle voi aiheutua peruuttamatonta haittaa, jos esimerkiksi ruokinta on vääränlaista. Luonnoneläimen hoito vaatii ammattitaitoa ja oikeanlaiset olosuhteet, jotta eläin toipuu ja voidaan palauttaa luontoon.

Myös Markku Harju palauttaa hoidossaan olevat rusakonpoikaset aikanaan luontoon. Vain silloin tällöin hoitoon tuotavia minkkejä, supikoiran tai tarhaketun poikasia ei päästetä luontoon.

HESYn mukaan avuntarpeessa olevien luonnoneläinten osalta apua voi kysyä luonnonvaraishoitoloista tai erimerkiksi Korkeasaaren eläintarhalta. Myös pelastuslaitokset, poliisi ja riistakeskukset auttavat tarpeen tullen, jos kyse on esimerkiksi loukkaantuneesta hirvieläimestä.